RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af forordning (EF) nr. 428/2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse

1. Indledning

I artikel 23, stk. 3, i forordning (EF) nr. 428/2009 fastsættes det, at Kommissionen skal forelægge Europa-Parlamentet en årlig beretning om aktiviteter, undersøgelser og høringer i Koordinationsgruppen for Produkter med Dobbelt Anvendelse ("DUCG" - Dual-Use Coordination Group). Endvidere anerkendes det i Kommissionens meddelelse COM(2014) 244, at offentliggørelse af rapporter og ikke-følsomme kontroloplysninger kan være afgørende for at fremme gennemsigtighed og forbedre operatørernes regelefterlevelse samt deres evne til at gennemføre kontroller. Denne rapport, som er udarbejdet af Kommissionen med bidrag fra medlemsstaterne i DUCG , indeholder oplysninger om gennemførelsen af forordningen i 2016 samt aggregerede eksportkontroldata for 2015.

2. Udviklingen af politikken og de retlige rammer

2.1. Gennemgang af eksportkontrolpolitikken

I forlængelse af vedtagelsen af meddelelsen (COM (2014) 244) af 24. april 2014 gennemførte Kommissionen en konsekvensanalyse i 2015 for at evaluere de omkostninger og fordele, der er forbundet med de forskellige muligheder for at foretage gennemgangen og udpege de mest passende lovgivningsmæssige og ikke-lovgivningsmæssige tiltag. Konsekvensanalyserapporten blev forelagt Udvalget for Forskriftskontrol i marts 2016, der afgav en positiv udtalelse med bemærkninger hertil. Et lovgivningsmæssigt forslag blev udarbejdet på baggrund af konsekvensanalysens konklusioner, og den 28. september 2016 vedtog Kommissionen et forslag til forordning COM(2016)616 om en modernisering af EU's eksportkontrol. Hensigten med forslaget er at gøre kontrollerne mere virkningsfulde og at sørge for, at de er tilpasset de skiftende sikkerhedstrusler, den hurtige teknologiske og økonomiske udvikling, og samtidig øge deres effektivitet ved at forenkle forvaltningen af kontrollerne og reducere den administrative byrde for eksportører og medlemsstaternes kompetente myndigheder. De overordnede mål er således at øge sikkerheden – herunder beskyttelse af menneskerettighederne – og at sikre EU-eksportørernes konkurrenceevne.

Forslaget omhandler justeringer, der vil gøre kontrollerne mere virkningsfulde og effektive i en globaliseret økonomi, og det består hovedsageligt af:

·en "opgradering af systemet" med det formål at forbedre de nuværende kontrolforanstaltninger og gøre dem mere effektive og virkningsfulde,

·oprettelsen af en ny dimension vedrørende "menneskelig sikkerhed" for at kunne adressere de udfordringer, som fremkomsten af nye cyberovervågningsteknologier og deres indvirkning på menneskerettighederne og EU's sikkerhed, har ført til.

Kommissionen hørte regelmæssigt Rådets gruppe vedrørende varer med dobbelt anvendelse og leverede navnlig opdateringer om konsekvensanalysen og forberedelsen af forslaget. Gennemgangen af eksportkontrolpolitikken har også flere gange været på Europa-Parlamentets dagsorden, og forslaget blev forelagt Parlamentet ved en teknisk briefing den 20. oktober 2016.

Kommissionen gennemførte målrettede høringer og gik i dialog med de vigtigste interessenter og forelagde forslaget for industriens og civilsamfundets organisationer i forbindelse med en civilsamfundsdialog den 3. oktober 2016. Der blev også afholdt et eksportkontrolforum den 12. december 2016 i samarbejde med det slovakiske EU-formandskab, hvor erhvervslivet og civilsamfundets aktører havde mulighed for at udveksle synspunkter.

2.2. Ændringer af forordning (EF) nr. 428/2009

Rådets forordning (EF) nr. 428/2009 blev ændret én gang i løbet af rapporteringsperioden. I Kommissionens delegerede forordning (EU) 2016/1969 af 12. september 2016 blev EU's kontrolliste i bilag I til forordningen opdateret, og der blev indarbejdet ændringer, som var blevet aftalt ved de multilaterale eksportkontrolordninger i 2015. EU's kontrolliste fra 2016 indarbejder således cirka 200 ændringer, hvoraf størstedelen stammer fra Wassenaararrangementet og missilteknologikontrolregimet. Disse ændringer vedrører navnlig opdateringer til kontrollen af lasermålingssystemet, nye kontroller vedrørende elektronisk udstyr til analog-til-digital-konvertering ved høj hastighed, software til drift og vedligeholdelse af styreenheder, raketmotorer med drivstof i gelform samt strukturelle ændringer i kategori 5, del 2, "Informationssikkerhed". Kemikaliet diethylamin og to nye vira – SARS-relateret coronavirus og rekonstrueret 1918-influenzavirus – blev føjet til kontrollisten. Opdateringen indeholder også bestemmelser om afskaffelse af flere kontroller, herunder vedrørende tætninger til anvendelse ved rumfarts-/missilteknologi, visse hydrauliske væsker og undervandskameraer. Til vejledningsformål blev der offentliggjort et ændringsnotat, der indeholdt et overblik over alle de tekniske ændringer til EU's kontrolliste for produkter med dobbelt anvendelse 2016.

Bilag II og IV til forordningen om produkter med dobbelt anvendelse blev også opdateret i overensstemmelse med ændringerne i bilag I. EU's nye, opdaterede og konsoliderede kontrolliste trådte i kraft den 16. november 2016 og gjorde det derved muligt for EU at overholde sine internationale forpligtelser med hensyn til eksportkontrol og at hjælpe EU-eksportører på de områder, hvor kontrolparametrene blev lempet.